gravure
Gravure betegner det at gravere et billedmotiv eller en skriftlinje i en metalplade (oftest af kobber). Den graverede plade bruges til at trykke billedet i dybtryk som et kobberstik. Ofte benyttes både gravure og radering (teknisk kaldet ætsning) til samme motiv på pladen.
Gravering bruges især til at gengive vanskelige detaljer i et billedmotiv, mens radering anvendes til baggrunde og dele af motivet, som ikke skal være i fokus.
Ren gravure, fremstillet alene med v-formet gravstikke (linjegravure), blomstrede inden for grafisk kunst i Frankrig i sidste halvdel af 1600-tallet, hvor teknikken især blev benyttet til portrætstik, fx af Robert Nanteuil.
Gravering ses sjældent brugt af billedkunstnere efter ca. 1900, bortset fra til frimærker og pengesedler (sikkerhedsgrafik).
Forskellen mellem gravure og radering ses på det stærkt forstørrede udsnit af en bearbejdet plade nedenfor. Gravure bruges undertiden også om indgraverede dekorationer på metal og glas.